b'\n_START_ARTICLE_\nGrip\n_START_SECTION_\nEtimologia\n_START_PARAGRAPH_\nEl terme "influenza" prov\xc3\xa9 de l\'itali\xc3\xa0 i es refereix a la causa de la malaltia; inicialment, es creia que la malaltia es devia a influ\xc3\xa8ncies astrol\xc3\xb2giques desfavorables. Els canvis en el pensament m\xc3\xa8dic dugueren a la seva modificaci\xc3\xb3 en influenza del freddo, que significa "influ\xc3\xa8ncia del fred". La paraula "grip" \xc3\xa9s atestada per primer cop en catal\xc3\xa0 el 1864, i podria provenir o b\xc3\xa9 del franc\xc3\xa8s gripper o de l\'alemany su\xc3\xads gr\xc3\xbcpen. Alguns noms arcaics de la grip inclouen "cadarn epid\xc3\xa8mic", "malaltia de la suor" i "febre espanyola" (particularment en refer\xc3\xa8ncia a la soca de la pand\xc3\xa8mia del 1918).\n_START_SECTION_\nVies de transmissi\xc3\xb3\n_START_PARAGRAPH_\nEl virus entra per les vies respirat\xc3\xb2ries a trav\xc3\xa9s de les petites gotes de saliva dels esternuts._NEWLINE_S\xc3\xb3n s\xc3\xadmptomes habituals de la grip la febre, el mal de cap, el cansament, la tos seca, el mal de coll, la congesti\xc3\xb3 nasal, els esternuts, la irritaci\xc3\xb3 d\'ulls, el dolor al cos o la sensaci\xc3\xb3 de fred.\n_START_SECTION_\nPrevenci\xc3\xb3\n_START_PARAGRAPH_\nS\'aconsella la vacunaci\xc3\xb3 en persones amb un risc elevat com les d\'edat avan\xc3\xa7ada o les debilitades per\xc3\xb2 s\'ha de tenir en compte que com el virus muta r\xc3\xa0pidament la formulaci\xc3\xb3 d\'una vacuna nom\xc3\xa9s serveix per a un any._NEWLINE_Qui pren cura d\'un malalt de grip hauria de seguir les normes higi\xc3\xa8niques b\xc3\xa0siques per limitar-ne la transmissi\xc3\xb3. Les m\xc3\xa9s importants s\xc3\xb3n la neteja de mans amb aigua i sab\xc3\xb3, neteja del terra i superf\xc3\xadcie dels mobles amb desinfectants (com aigua amb lleixiu), i la ventilaci\xc3\xb3 de la cambra.\n_START_SECTION_\nEstructura, propietats i nomenclatura dels subtipus\n_START_PARAGRAPH_\nEls influenzavirus A, B i C s\xc3\xb3n molt semblants en l\'estructura general. La part\xc3\xadcula v\xc3\xadrica mesura 80-120 nan\xc3\xb2metres de di\xc3\xa0metre i sol ser m\xc3\xa9s o menys esf\xc3\xa8rics, tot i que pot haver-hi formes filamentoses. Es componen d\'un embolcall v\xc3\xadric que cont\xc3\xa9 dos tipus de glicoprote\xc3\xafnes, que envolta un nucli central. El nucli central cont\xc3\xa9 el genoma d\'ARN del virus, aix\xc3\xad com altres prote\xc3\xafnes v\xc3\xadriques que empaqueten i protegeixen l\'ARN. El genoma de la grip A cont\xc3\xa9 onze gens repartits per vuit peces d\'ARN, que codifiquen onze prote\xc3\xafnes: hemaglutinina (HA), neuraminidasa (NA), nucleoprote\xc3\xafna (NP), M1, M2, NS1, NS2 (NEP), PA, PB1, PB1-F2 i PB2._NEWLINE_L\'hemaglutinina (HA) i la neuraminidasa (NA) s\xc3\xb3n les dues grans glicoprote\xc3\xafnes de l\'exterior de les part\xc3\xadcules v\xc3\xadriques. L\'HA \xc3\xa9s una lectina que mitjan\xc3\xa7a la uni\xc3\xb3 del virus a les c\xc3\xa8l\xc2\xb7lules diana i l\'entrada del genoma v\xc3\xadric a la c\xc3\xa8l\xc2\xb7lula, mentre que la NA t\xc3\xa9 un paper en l\'alliberament de la descend\xc3\xa8ncia v\xc3\xadrica de les c\xc3\xa8l\xc2\xb7lule infectades, fragmentant sucres que uneixen les part\xc3\xadcules v\xc3\xadriques madures. Aix\xc3\xad donc, aquestes prote\xc3\xafnes s\xc3\xb3n l\'objectiu dels medicaments antiv\xc3\xadrics. A m\xc3\xa9s, hi ha ant\xc3\xadgens contra els quals actuen els anticossos. Els virus de la grip A es classifiquen en subtipus segons la resposta dels anticossos a l\'HA i la NA. Aquests tipus diferents de HA i NA s\xc3\xb3n la base de la distinci\xc3\xb3 "H" i "N" en, per exemple, "H5N1". Es coneixen 16 subtipus H i 9 subtipus N, per\xc3\xb2 en els humans nom\xc3\xa9s s\xc3\xb3n habituals els tipus H1, H2 i H3 i els tipus N1 i N2.\n_START_SECTION_\nInfluenzavirus B\n_START_PARAGRAPH_\nAquest g\xc3\xa8nere nom\xc3\xa9s t\xc3\xa9 una esp\xc3\xa8cie, el virus de la grip B. La grip B infecta gaireb\xc3\xa9 exclusivament els humans i \xc3\xa9s menys comuna que la grip A. Els \xc3\xbanics altres animals que se sap que s\xc3\xb3n susceptibles a la infecci\xc3\xb3 per grip B s\xc3\xb3n les foques i les fures. Aquest tipus de grip muta a una velocitat 2-3 vegades inferior a la del tipus A de manera que t\xc3\xa9 una menor diversitat gen\xc3\xa8tica, amb nom\xc3\xa9s un serotip. Com a resultat d\'aquesta manca de diversitat antig\xc3\xa8nica, se sol adquirir un cert grau d\'immunitat a la grip B a una edat primerenca. Tanmateix, la grip B muta prou com per fer impossible una immunitat permanent. Aquesta velocitat baixa de canvi antig\xc3\xa8nic, juntament amb la seva varietat limitada d\'hostes (que inhibeix el canvi antig\xc3\xa8nic entre esp\xc3\xa8cies), impedeix que es produeixin pand\xc3\xa8mies de grip B.\n_START_SECTION_\nInfluenzavirus C\n_START_PARAGRAPH_\nAquest g\xc3\xa8nere nom\xc3\xa9s t\xc3\xa9 una esp\xc3\xa8cie, el virus de la grip C, que infecta humans, gossos i porcs, causant a vegades malalties greus i epid\xc3\xa8mies locals. Tanmateix, la grip C \xc3\xa9s menys comuna que la resta de tipus i habitualment nom\xc3\xa9s causa malalties lleus als infants.'